**En aften med Malte Ebert**  
*Den 12. oktober kan du opleve Malte Ebert i Arena Næstved, når den 28-årige multikunstner, lægger vejen forbi med sit show Gennemsnitsdansker.*

Han har så uendeligt mange gange charmet og tryllebundet hele Danmark. Som musikbranchens mystiske gyldne gavflab, i en lastbil på landevejen, under Fodbold-EM, midt i et juleeventyr og i Dronningens Riddersal, har den 28-årige Malte Ebert formået at efterlade et aftryk. Nu pakker han endnu engang bylten og drager ud i landet med showet Gennemsnitsdansker, som kombinerer musikalske historiefortællinger med den humor og flabethed, der efterhånden kendetegner det unge multitalent.

* *Udover den massive kærlighed jeg fik med på touren sidste år, så fik jeg også hug af kultureliten for, om jeg ville være seriøs musiker, der blev spillet i radioen eller en gøgler, der stod på de skrå brædder, men jeg føler mig faktisk enormt privilegeret over at være et sted, hvor jeg både kan give publikum noget at grine af og blive rørt over, siger Malte Ebert.*

**Malte er landet godt**  
Gulddreng lagde sig muligvis ud med musikbranchen i 2016, men Danmarks befolkning sikrede ham utallige #1 singler, platinplader og mere end 300 millioner streams fordelt på både Gulddreng og Maltes profiler. Siden da har man kunne følge Gulddrengs vej tilbage til Malte Ebert i alt fra Toppen af Poppen til DR P3’s podcast, Hvem er... 2023 bød på mere end 20 klassiske festival-shows med Maltes band på blandt andet Nibe, Jelling, Smukfest og Fredagsrock i Tivoli. Foråret var dedikeret til showet ”Mellem Himmel og Jord,” der solgte mere end 14.000 billetter, og som Gaffa blandt andet kaldte for ”Mærkværdigt, sjovt, absurd og musikalsk godt og solidt”. En succes han nu gentager.

* *Jeg føler, at jeg hviler i alt, hvad jeg rummer og de forskellige tangenter jeg har. Men sidste års turné gav mig også en masse tanker på, hvem vi er som mennesker, og hvem vi stræber efter at være. Det fik mig virkelig til at tænke, at det mest interessante menneske måske netop er gennemsnitsdanskeren? Det har jeg i al fald tænkt mig at finde ud af. Vi har alle sammen gode historier og er samtidig ”bare” en del af en statistik. Det synes jeg der er noget spændende ved! Jeg lærte så meget i processen af at skrive, øve og fremføre mit sidste show, og nu kribler det fingrene for at bruge alt det, som jeg har lært, men i et helt nyt show, Et show der bliver lidt sjovere, lidt vildere og fyldt med overraskelser.” siger Malte Ebert.*